Foto’s: Amerikaanse toeris op Leeukop beseerFoto: Netcare 911, Twitter ŉ Amerikaanse toeris, in haar 30’s, is Saterdag beseer op Leeukop in Kaapstad. Die vrou het die gewilde staproete aangepak en het omstreeks 08:30 naby die kettings – wat gebruik word om die kop se spits te bereik, geval. Johann Marais van Wildernis-soek-en-redding (WSAR) het bevestig die vrou het haar enkel, rug en hand beseer. Twee paramedici is eers per voet na die vrou en het versoek dat ŉ helikopter ontbied moet word. ŉ Dokter van EMS Pinelands-reddingsbasis is ook ontbied. “Paramedici het die vrou gestabiliseer en gewag vir die draagbaar om seker te maak die vrou word veilig van die berg vervoer,” het Marais bygevoeg. Die vrou is omstreeks 11:00 veilig van die berg verwyder en na ŉ hospitaal geneem. Sy het matige beserings opgedoen.